Mars-reise øker kreftfaren
Målingene, som blir offentliggjort i dag, viser at astronautene på en eventuell tur fram og tilbake til planeten vil bli utsatt for store mengder farlig stråling, skriver The New York Times. - Strålingen er mange hundre ganger sterkere enn på jorden, selv inne i romskipet, sier forsker Cary Zeitlin. Det var romfartøyet «Curiosity» som målte strålingen på sin reise til Mars. Romfartøyet landet trygt på Mars i august i fjor, og har siden utforsket den røde planeten. Måleenheten for såkalt ionisert stråling heter sievert, og en strålingsdose på én sievert øker risikoen for dødelig kreft med rundt fem prosentpoeng. På sin 253 dager lange tur til Mars absorberte «Curiosity» omtrent en halv sievert. Mesteparten av strålingen kom fra kosmisk stråling, skriver The New York Times. NASA har ikke tenkt til å sende mennesker til Mars før på 2030-tallet, men med dagens teknologi tar det seks måneder å komme seg til Mars og seks måneder å komme seg tilbake. På denne tiden vil astronautene bli utsatt for stråling tilsvarende to tredjedels sievert. Til sammenligning får en person på jorda i seg mindre enn en tusendels sievert i året. Enkelte får i seg noe mer gjennom røntgen- og CT-undersøkelser, men langt mindre enn gjennom en tur til Mars.Ifølge det nasjonale kreftinstituttet i USA er sjansene for å dø av kreft 21 prosent for et vanlig menneske. Legger man til de to tredjedels sievert man vil få i seg på turen fram og tilbake fra Mars, øker sjansene til 24 prosent. Selve oppholdet på Mars er da ikke medregnet, skriver The New York Times. NASA er per i dag villig til å utsette sine astronauter for en økning i kreftfaren på nettopp tre prosentpoeng. - Slik det er nå, vil vi gå over denne grensen, sier NASA-doktor Edward J. Semones tilBBC. De ferske funnene gjør at NASA trolig må gjøre en av tre ting: Finne en bedre måte å blokkere strålingen, finne en måte å gjøre turen kortere - eller å flytte grensen for hvor stor økning i kreftfaren de vil utsette astronautene for.I det siste har flere selskaper tatt til orde for å sende privatpersoner til Mars. Taber MacCallum i Inspiration Mars Foundation sier at de nye funnene ikke hindrer deres planer om å sende et gift par på en 501 dager lang reise til Mars og tilbake i januar 2018. - Risikoen er langt mindre enn den mange tar når de holder på med sport, sier MacCallum tilThe New York Times.Samtidig som stråletallene skaper hodebry for NASA-forskerne, har «Curiosity» også brakt gode nyheter tilbake til jorden. I september i fjor ble det hevdet at romsonden hadde funnet det forskerne mente var et gammelt elveleie på Mars. Etter å ha studert bildene fra «Curiosity» i månedsvis, har forskerne nå bekreftet at det er et gammelt elveleie det dreier seg om, skriverForbes.
På romferden til Mars blir astronautene utsatt for så mye stråling at deres sjanser for å få kreft øker til 24 prosent, viser ny NASA-målinger.